A Tanács 1672/2000/EK rendelete

(2000. július 27.)

a rost célra termesztett len és kender felvétele érdekében az egyes szántóföldi növények termelői számára támogatási rendszer létrehozásáról szóló 1251/1999/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 36. és 37. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

tekintettel a Régiók Bizottságának véleményére [4],

mivel:

(1) A közös agrárpolitika célja a Szerződésben említett célok megvalósítása a piaci helyzet figyelembevételével.

(2) A len és kender közös piacának szervezéséről szóló 1970. június 29-i, 1308/70/EGK [5] tanácsi rendelet hatálybalépése óta a len- és kenderágazat alapvető változásokon ment keresztül. A hosszú lenrostok hagyományos textilcélú termesztésén és a kenderrostok hagyományos felhasználásán felül a lent és a kendert már a rövid rostok új piacára is termesztik. Mivel ezeket a rövid rostokat fel lehet használni új anyagoknál, azok termesztését a jövőt jelentő újszerű piacok feltárása érdekében is támogatni kell.

(3) Az 1308/70/EGK rendeletben előírt támogatás, vonzerejének köszönhetően, egyes tagállamokban tisztán spekulatív célú termesztéshez vezetett. A jelenség elleni küzdelem során hozott intézkedések tovább bonyolították az ágazatra vonatkozó jogszabályokat, és nem mindig jártak a kívánt eredménnyel.

(4) A rost célra termesztett len és kender piacát érintő problémák megoldásához az érintett termelők számára nyújtott támogatás összegének hasonlónak kell lennie a versenytárs termények termelőinek támogatásához. E célból, valamint az alkalmazandó jogszabályok egyszerűsítése céljából ezeket a terményeket célszerű felvenni a 1251/1999/EK rendelet [6] által egyes szántóföldi növények termelői részére létrehozott támogatási rendszerbe. Ezen felül, amennyiben biztosítani kell a folyamatos termelést, a rost célra termesztett len és kender közös piacának szervezéséről szóló, 2000. július 27-i 1673/2000/EK tanácsi rendelet [7] rendelkezik a len és kenderszalma feldolgozásának támogatásáról. A feldolgozás támogatásának a len- és kenderszalma felvásárlási árának növekedéséhez és a termelők számára a termesztés jövedelmezőbbé válásához kell vezetnie.

(5) A gabonafélék számára nyújtott támogatási szintre való zökkenőmentes átmenet biztosítása érdekében, valamint a rostlenre és a maglenre fennálló eltérő támogatási rendszerek által okozott problémák megoldására a rost célra termesztett len és kender támogatásainak összegét ugyanolyan szintre kell hozni, mint a lenmagra nyújtott támogatásokat, amelyeket viszont a 2002/2003-as gazdasági évig hozzá kell igazítani a gabonafélék támogatásaihoz. Finnországban és Svédországban az 1251/1999/EK rendelet 4. cikkében a versenytárs növényekre előirányzott kiegészítő támogatások a len és kender esetében szintén indokoltak.

(6) A különösen a feldolgozó üzemek közelében újabban kialakított len- és kendertermesztés figyelembevétele érdekében, az 1251/1999/EK rendeletben meghatározott támogatási rendszerre való jogosultságot ki kellene terjeszteni a szóban forgó területekre és terményekre.

(7) Annak a veszélynek az elhárítására, hogy az 1251/1999/EK rendelet célkitűzéseit megkerüljék, a rost célra termesztett len és kender hektáronkénti támogatásának nyújtását bizonyos, a termesztésre vonatkozó feltételekhez kell kötni.

(8) A kenderre vonatkozóan különleges intézkedéseket kellene meghatározni annak biztosítására, hogy ne rejthessenek el jogellenesen termesztett terményeket a területalapú támogatásokra jogosult termények között, zavart okozva ezáltal a kender közös piacának szervezésében. Ezért rendelkezni kell arról, hogy a területalapú támogatásokat csak olyan kenderfajtákkal bevetett területekre biztosítsanak, amelyek meghatározott biztosítékokat nyújtanak a pszichotrop anyagtartalmat illetően.

(9) Annak érdekében, hogy az 1673/2000/EK rendelet alapján a szalmafeldolgozási támogatásra jogosult mennyiségek ellenőrizhetők legyenek, a szalmatermelésnek kapcsolódnia kell ahhoz a területhez, ahol azt termesztették, és a termelők részére olyan kötelezettségeket szükséges megállapítani, amelyek viszonosságban állnak az érintett feldolgozók részére megállapítottakkal,

ELFOGADTA EZT A RENDELETET:

1. cikk

Az 1251/1999/EK rendelet a következőképpen módosul:

1. A 4. cikk (2) bekezdése helyébe a következő rendelkezés lép:

"(2) Az (1) bekezdésben említett számítás az átlagos gabona terméshozam felhasználásával kerül elvégzésre. Amennyiben azonban a kukoricát külön kezelik, a "kukorica" terméshozam alkalmazandó a kukoricára és a "gabonafélék a kukorica kivételével" terméshozam alkalmazandó a gabonafélékre, az olajnövényekre, a lenmagra, valamint a rost célra termesztett lenre és kenderre."

2. A 4. cikk (3) bekezdésének első albekezdésében a "lenmagra" szó helyébe a "lenmagra, valamint a rost célra termesztett lenre és kenderre" szöveg lép.

3. A 4. cikk (4) bekezdése helyébe a következő rendelkezés lép:

"(4) Finnországban és Svédországban a 62. szélességi körtől északra, valamint a mezőgazdasági tevékenységet különösen nehézzé tevő hasonló éghajlati feltételekkel rendelkező néhány azzal határos területen a területalapú támogatás összegét 19 euró/tonnával kell kiegészíteni a gabonafélék, az olajnövények, a lenmag, valamint a rost célra termesztett len és kender esetében, megszorozva a területalapú támogatások kiszámításához használt terméshozammal."

4. A rendelet a következő cikkel egészül ki:

"5a. cikk

(1) A rost célra termesztett len és kender területalapú támogatása csak akkor kerül kifizetésre, amikor az 1673/2000/EK rendelet 2. cikkének (1) bekezdésében említettek szerint – az esettől függően – szerződést kötöttek, illetve írásbeli kötelezettséget vállaltak.

A rost célra termesztett kender területalapú támogatása kifizetésének további feltétele, hogy a felhasznált fajták tetrahidrocannabinol tartalma nem haladhatja meg a 0,2 %-ot.

(2) A tagállamok kidolgoznak egy rendszert a területalapú támogatási kérelmek által érintett rost célra termesztett kender területeinek legalább 30 %-án a termesztett növények tetrahidrocannabinol tartalmának ellenőrzésére. Azonban ha egy tagállam bevezeti az ilyen termesztés előzetes jóváhagyási rendszerét, a minimumnak 20 %-nak kell lennie."

5. A 7. cikk első albekezdése helyébe a következő szöveg lép:

"Nem lehet támogatási kérelmeket benyújtani olyan területre, amelyet 1991. december 31-én tartós legelőként, állandó kultúrákkal vagy erdőkkel hasznosítottak, illetve nem mezőgazdasági célokra használtak. Azonban a rost célú len- és kendertermesztésre, valamint adott esetben, az arra vonatkozó kötelezően pihentetett területekre támogatási kérelmek nyújthatók be olyan területre, amely az 1998/1999 és 2000/2001 közötti gazdasági évek legalább egyike során a len és kender közös piacának szervezéséről szóló 1970. június 29-i, 1308/70/EGK [8] tanácsi rendelet alapján nyújtott támogatásban részesült."

6. A 9. cikk a következőképpen módosul:

a) az első albekezdés a hatodik francia bekezdés után a következő francia bekezdéssel egészül ki:

"– a rost célra termesztett lent és kendert illetően és az 5a. cikk (1) bekezdésében említett szerződések és kötelezettségvállalások részleteiről,

– a rost célra termesztett kendert illetően a különleges ellenőrzési intézkedésekről és a tetrahidrocannabinol szintek meghatározásának módszereiről.";

b) a második albekezdés első francia bekezdésének helyébe a következő szöveg lép:

"– vagy a következők felhasználásától teszi függővé a támogatások nyújtását:

i. meghatározott vetőmag;

ii. minősített vetőmag durumbúza, valamint rost célra termesztett len és kender esetében;

iii. egyes fajták olajnövények, durumbúza, lenmag, valamint rostcéllal termesztett len és kender esetében,

– vagy a tagállamok számára biztosítja annak lehetőségét, hogy a támogatások nyújtását ilyen feltételektől tegyék függővé,"

7. Az I. melléklet IV. pontja helyébe a következő szöveg lép:

"KN kód | Meghatározás |

IV.LEN

ex120400 | Lenmag (Linum usitatissimum L.) |

ex53011000 | Len, nyersen vagy áztatva, rost célra termesztve (Linum usitatissimum L.) |

V.KENDER

ex53021000 | Kender, nyersen vagy áztatva, rost célra termesztve (Cannabis sativa L.)" |

2. cikk

Az 1251/1999/EK rendelet 3. cikke (6) bekezdése harmadik albekezdésének megfelelően a tagállamok legkésőbb 2000. október 1-jéig benyújtják a Bizottsághoz regionalizációs terveik bármely olyan módosítását, amit a rost célú lenre és kenderre vonatkozó adatoknak a tervekbe foglalása tesz szükségessé.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

A 2001/2002-es gazdasági évtől alkalmazandó.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. július 27-én.

a Tanács részéről

az elnök

H. Védrine

[1] HL C 56 E., 2000.2.29., 17. o.

[2] 2000. július 6-án kinyilvánított vélemény (a Hivatalos Lapban még nem került kihirdetésre).

[3] HL C 140., 2000.5.18., 3. o.

[4] 2000. június 14-én kinyilvánított vélemény (a Hivatalos Lapban még nem került kihirdetésre).

[5] HL L 146., 1970.7.4., 1. o., rendelet, amelyet legutóbb a 2702/1999/EK rendelet módosított (HL L 327., 1999.12.14., 7. o.).

[6] HL L 160., 1999.6.26., 1. o., rendelet, amelyet legutóbb a 2704/1999/EK rendelet módosított (HL L 327., 1999.12.21., 12. o.).

[7] HL L 193., 2000.7.29., 16. o.

[8] HL L 146., 1970.7.4., 1. o. rendelet, amelyet legutóbb a 2702/1999/EK rendelet módosított (HL L 327., 1999.12.14., 7. o.).

--------------------------------------------------